Title: พระราชกฤษฎีกาจัดตั้งสถาบันพัฒนาการสาธารณสุขอาเซียน มหาวิทยาลัยมหิดล พ.ศ. 2531

พระราชกฤษฎีกา

พระราชกฤษฎีกา
จัดตั้งสถาบันพัฒนาการสาธารณสุขอาเซียน
มหาวิทยาลัยมหิดล
พ.ศ. ๒๕๓๑

ภูมิพลอดุลยเดช ป.ร.
ให้ไว้ ณ วันที่ ๖
ตุลาคม พ.ศ. ๒๕๓๑
เป็นปีที่ ๔๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งสถาบันพัฒนาการสาธารณสุขอาเซียนขึ้นในมหาวิทยาลัยมหิดล

อาศัยอำนาจตามความในมาตรา ๑๕๙ ของรัฐธรรมนูญแห่งราชอาณาจักรไทย
และมาตรา ๙ วรรคหนึ่ง แห่งพระราชบัญญัติมหาวิทยาลัยมหิดล พ.ศ. ๒๕๓๐
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาจัดตั้งสถาบันพัฒนาการสาธารณสุขอาเซียน มหาวิทยาลัยมหิดล พ.ศ. ๒๕๓๑

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้งสถาบันพัฒนาการสาธารณสุขอาเซียนขึ้นในมหาวิทยาลัยมหิดล

มาตรา ๔  ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลตรี ชาติชาย  ชุณหะวัณ
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ในปัจจุบันประเทศในกลุ่มสมาคมประชาชาติเอเชียตะวันออกเฉียงใต้ (อาเซียน)
ซึ่งประเทศไทยเป็นสมาชิกอยู่ด้วย ได้มีการแลกเปลี่ยนความรู้ทางด้านการเรียนการสอนและการวิจัย
และความรู้ทางด้านสาธารณสุขมูลฐานระหว่างกันอย่างกว้างขวางซึ่งเป็นผลดีแก่ประเทศผู้เป็นสมาชิกด้วยกัน
และเป็นการกระชับความสัมพันธไมตรีระหว่างประเทศในกลุ่มอาเซียนให้แน่นแฟ้นยิ่งขึ้น มหาวิทยาลัยมหิดลจึงเห็นสมควรจัดตั้งสถาบันพัฒนาการสาธารณสุขอาเซียนขึ้นในมหาวิทยาลัยมหิดล
เพื่อเป็นหน่วยงานที่ทำหน้าที่ทางด้านส่งเสริม สนับสนุนและดำเนินงานวิจัย ให้บริการการเรียนการสอน
เป็นศูนย์กลางแลกเปลี่ยนเทคโนโลยีตลอดจนเผยแพร่ข้อมูลข่าวสารทางด้านสาธารณสุขมูลฐาน
และโดยที่มาตรา ๙ วรรคหนึ่ง แห่งพระราชบัญญัติมหาวิทยาลัยมหิดล พ.ศ. ๒๕๓๐ ได้กำหนดให้การจัดตั้งสถาบันต้องตราเป็นพระราชกฤษฎีกา
 จึงจำเป็นต้องตราเป็นพระราชกฤษฎีกานี้

วิภา/ผู้จัดทำ
๑๕ มีนาคม ๒๕๕๔

[๑] ราชกิจจานุเบกษา
เล่ม ๑๐๕/ตอนที่ ๑๖๔/ฉบับพิเศษ หน้า ๑/๑๑ ตุลาคม ๒๕๓๑